**Økte overføringer til Enova**

Regjeringen foreslår i statsbudsjettet for 2019 å øke overføringene til Enova med 344 millioner til over 3 milliarder kroner. Midlene skal prioriteres til de tiltak som gir størst utslippsreduksjoner i ikke-kvotepliktig sektor, og da vil transport- og byggsektoren få økt oppmerksomhet fra foretaket.

*Nelfo støtter forslaget fullt ut, særlig ettersom at vi i mange år har vært kritiske til Enovas ensidige satsing på tiltak i kvotepliktig sektor der industri, fjernvarme og energiproduksjon råder.*

Mange har stilt spørsmål ved klimagevinstene som oppnås i sektorer som uansett er gjenstand for utslippshandel, men vi er mest bekymret over at Enovas prioriteringer har gått på bekostning av tiltak og oppmerksomhet mot husholdninger, boligselskap, næringsbygg og i transportsektoren. Omdisponeringen av Enovas midler kan endre dette.

**CO2-fond som katalysator for elektrifisering i transport**

Den siste rapporten fra FNs klimapanel understreker hvor viktig det er at vi oppfyller Parisavtalens ambisjon om 1,5 grader. Det er først og fremst innen transport at Norge har muligheter til å bidra med innenlandske utslippsreduksjoner som monner internasjonalt, og sektoren bør derfor vies særskilt prioritet i klimapolitikken.

*Nelfo mener det er nødvendig med nye og kraftfulle virkemidler som kan supplere de støtteordninger som Enova forvalter.* [*Nelfo deltar i en samarbeidsallianse som arbeider for etablering av et CO2-fond for næringslivet*](https://nelfo.no/Bibliotek/Nyhetsarkiv/2018/Juni/CO2-fond-for-utslippskutt/)*. Alliansen organiseres og ledes av NHO.*

*Nelfo er skuffet over regjeringens omtale av CO2-fond i budsjettforslaget. Det er sjelden næringslivet er så engasjert, motivert og ikke minst samlet i klimaspørsmål, og Nelfo appellerer nå til regjeringen og Stortinget om å gi mandat til å føre reelle forhandlinger om en miljøavtale med tilhørende privat CO2-fond etter modell av NOx-fondet.*

Uten en miljøavtale står man i fare for å miste den mobiliseringen og forpliktelsen til utslippskutt som næringslivet tilbyr, og som er helt nødvendig for å nå de ambisiøse målene regjering og Storting selv har satt for utslippskutt i transportsektoren.

**Virkemiddelbruk for forsyningssikkerhet og energifleksible forbrukere**

I budsjettet varsler Regjeringen at den ønsker å spisse Enova som klimavirkemiddel i neste avtaleperiode, og at man vil vurdere om Enovas arbeid med forsyningssikkerhet skal legges til side.

*Nelfo støtter en slik endring og vi ser gjerne at dette innføres allerede i tildelingsbrevet til Enova for 2019. Nelfo har lenge vært kritiske til Enovas innretning i arbeidet med forsyningssikkerhet. Både fordi ansvaret for forsyningssikkerheten allerede er delegert til Statnett gjennom systemansvarsforskriften, og videre fordi de tiltak Enova har begrunnet med sitt mål om forsyningssikkerhet stort sett har dreiet seg om å få folk til å slutte å bruke strøm.*

Bruk av strøm reguleres i utgangspunktet av tilbud og etterspørsel i et fritt marked, og Enovas innsats har ført til en sterk konkurransevridning i markedet, særlig i oppvarmingsmarkedet.

Når det gjelder forsyningssikkerheten skriver regjeringen også i budsjettet at det er viktig å legge til rette for et effektivt overføringsnett for strøm.

*Nelfo har i den forbindelse advart mot forhastede beslutninger ved innføring av nye krav til nettariffering. NVEs forslag til effekttariffer vil gi insentiver til redusert bruk av strøm og potensielt sperre for en utvikling der man tar ut potensialet fra energifleksible forbrukere.* [*Våre beregninger viser også at NVEs foreslåtte tariffmodeller i liten grad reduserer samlet belastning på nettet.*](https://nelfo.no/Bibliotek/Nyhetsarkiv/2018/August/Husholdningene-blir-viktigere-for-kraftsystemet/)

Innfører man nettariffer som gir insentiver til å redusere bruken av strøm vil det gi økte enhetskostnadene for transport av strøm gjennom nettet. Det betyr igjen økt nettleie og reduserte insentiver for elektrifisering av fossil energibruk og grønn verdiskaping i industrien.

*Nelfo oppfordrer myndighetene til å starte med å ta ut mernytte av investeringene som er lagt inn i AMS og Elhub ved å innføre timesavregning av strømavtaler. Det vil være et mer forbrukervennlig alternativ til et komplisert og uønsket tarifferingsregime med effekttariffer.*

**Utslippsfri kyst 2040**

Innen skipsfart mener Nelfo at Norge har en unik mulighet til å bygge opp en hel verdikjede basert på klimavennlige løsninger som kan gi oss varige konkurransefordeler og store industrielle muligheter. *Sammen med EFO og Bellona lanserte Nelfo* [*«10 bud for elektrifisering av norskekysten»*](https://nelfo.no/Bibliotek/Nyhetsarkiv/2018/August/Infrastruktur-for-maritim-elektrifisering/) under Arendalsuka i år.

Her definerer vi et hovedmål om at norskekysten skal være utslippsfri innen 2040, og hvilke planer og virkemidler som trengs for å oppnå dette. *Noen av de viktigste tiltakene er å innføre såkalte «Elbil-virkemidler» til sjøs, herunder redusert havneavgift, fritak for elavgift og subsidiert landstrøm og ladestrøm i en overgangsperiode.* Vi håper disse tiltakene vil finne en vei inn i Statsbudsjettet, ev. i behandlingen av representantforslag 8:15S (2018-2019).

**Elavgiften**

I tråd med rådene i sluttrapporten til grønn skattekommisjon og utvalg for grønn konkurransekraft foreslår regjeringen å redusere elavgiften med 1 øre/kWh. I en tid der all bruk av fossile brensler til energiformål i størst mulig grad bør erstattes med klimanøytrale energivarer, er det åpenbart hensiktsmessig å redusere avgiftsnivået på klimavennlig norsk strøm.

*Selv om reduksjonen på 1 øre/kWh kan oppfattes som lite, markerer dette et viktig skift i de siste årenes trend med sterk vekst i elavgiften. Nelfo håper forlaget står seg gjennom forhandlingene.*

**Handlingsplan for 10 TWh energisparing i eksisterende bygg**

Vi viser til vedtak om plan for 10 TWh energisparing i bygg innen 2030, vedtak 714, 30. mai 2017.

Regjeringen har så langt ikke fulgt opp Stortingets vedtak. I budsjettforslaget for 2019 loves det at Olje- og energidepartementet vil komme tilbake til Stortinget på egnet måte.

*Nelfo er skuffet over at regjeringen ikke har fulgt opp vedtaket, og ber komiteen kreve at arbeidet med planen prioriteres. Planen kan med fordel lages samarbeid med interessentene fra byggenæringen, forbrukere og miljøorganisasjoner, og leveres senest sommeren 2019.*

*Nelfo er en landsforening i NHO. Våre 1700 medlemsbedrifter har om lag 27 000 ansatte og over 4 000 løpende lærekontrakter. Våre medlemmer leverer tekniske installasjoner og entrepriser til private og offentlige kunder, til sektorer som bygg, energiproduksjon og -nett, ekomnett, samferdsel, offshore, verft og industri.*

*Kontakt: Tore Strandskog, næringspolitisk direktør Nelfo | telefon 994 77 834 | epost* *tore.strandskog@nelfo.no*